浴罷
作者：李流謙
朝代：宋

paragraphs: 性懶如嵇康，不沐已三歲。
蟣虱擅封域，汙垢爲之地。
譬之大諸侯，父死輒子繼。
納汙固云久，用鉞豈得已。
朝來湯沐具，縞素雪危涕。
决河卷塵泥，崩風刮氛翳。
弛擔坐茂樹，未足當快意。
晚日瀝餘潤，寸櫛導積氣。
蓬根入風露，浮爽到肝肺。
却憂見斑毛，引鏡不敢對。
彈冠一趺坐，茹連豈吾事。
置之勿復道，我醉欲眠爾。